  Анжелика Тихонова корреспондент Суй-пыдзыя сӧсыр луись спортсменъёслэн шоссеын велоспортъя Россилэн чемпионатаз Удмуртиысь  Арслан Гильмутдинов но Сергей Пудов зарни медальёс утӥзы. Со сярысь Удмуртиысь физкультурая, спортъя но егитъёсын ужан политикая министерстволэн пресс-службаез ивортэ. Ӵошатсконъёс 23-25 куартолэзе Ижкарын ортчизы. Удмуртилэн шоркараз Россилэн улосвылъёсысьтыз 50 пала спортсменъёс вуизы. Соос группаен но нимаз ӵошатскизы. С1-С2 классын 15 иськеме нимаз ӵошатсконын Арслан Гильмутдинов вормисе потӥз. Со сюрессэ 21 минут 43,8 секунд ӵоже ортчиз. С4-С5 классын 24 иськеме ӵошатсконын зарни медалез Сергей Пудов басьтӥз. Со финишын 31 минут 41 секунд дыр возьматӥз. Озьы ик спортсменъёсмы группаын ӵошатсконын но нырысетӥ интыос басьтӥзы. Гильмутдинов 60,5 иськемез, Пудов 72,5 иськемез ортчизы.  Соос сяна, Удмуртилэсь данзэ ӵошатсконъёсын кутскись велогонщик Дмитрий Серебряков но утиз. Со Н1-Н5 классын вожвылъяськиз. Тегъёс: Спорт Ижкар Удмуртия Россия велоспорт СергейПудов АрсланГильмутдинов  